Perjuangan Mahasiswa Menaiktaraf ITM Kepada UiTM

UiTM atau Universiti Teknologi Mara merupakan antara institusi awam yang terulung di negara ini. Universiti ini telah melahirkan ramai tokoh-tokoh yang banyak memberikan sumbangan dan mengharumkan nama negara. Tan Sri Richard Malanjum, Datuk Seri Musa Aman, Yang Berbahagia Tuan  Muhammad @ Mat Sabu merupakan antara ratusan pelajar yang pernah menuntut di institusi ini .

Ketika artikel ini sedang ditulis, Universiti Teknologi Mara (UiTM) baru sahaja menyambut ulang tahun ke 19 sempena penaiktarafan institusi pengajian awam tersebut dari ITM kepada UiTM yang kita kenali. Bagaimana perkara ini boleh berlaku dan apakah cerita di sebalik penaiktarafan ini.

Kisah ini bermula pasca terjadinya rusuhan 13 Mei 1969. Pada ketika itu, kaum bumiputera jauh ketinggalan sejak merdeka lagi. Pada ketika itu, hanya satu sahaja universiti yang ada di Tanah Melayu pada ketika itu, iaitu Universiti Malaya. Itu pun, ianya dipenuhi pelajar bukan melayu dan hanya segelintir sahaja pelajar bumiputera yang mendapat tempat di beberapa buah fakulti seperti Kedoktoran, Kejuruteraan dan Sains.

Segelintir pelajar ini pula datangnya daripada keluarga yang berada ataupun mereka yang berkelulusan dari sekolah Inggeris. Walaubagaimanapun, telah terdapat usaha untuk membantu kaum bumiputera untuk mendapatkan pendidikan melalui penubuhan Dewan Latehan RIDA oleh Dato Onn Jaafar. Pada 14 Februari 1957, ianya telah dirasmikan oleh Tun Dr Ismail. Pengambilan yang pertama hanyalah seramai 25 orang.

Beberapa tahun kemudian, Dewan Latehan RIDA telah ditukarnama menjadi Maktab Majlis Amanah Rakyat (MARA). Pada tahun 1967, Maktab MARA dinaiktaraf menjadi Institut Teknologi MARA (ITM). Setelah ITM ditubuhkan, mereka yang berkelulusan diploma ITM ini kebanyakannya mendapat gaji yang setaraf dengan para pelajar yang berkelulusan STPM pada ketika itu. Pengarah ITM pada ketika itu, iaitu Tan Sri Arshad Ayub pernah membawa isu ini ke pihak atasan supaya ITM dinaiktaraf menjadi sebuah universiti.

Pada masa yang sama, para pelajar ITM juga berusaha untuk menaiktaraf ITM kepada yang lebih tinggi. Misalnya, kepimpinan tertinggi Kesatuan SIswazah Insititut Teknologi Mara (KSITM) telah menghantar satu memorandum kepada banyak pihak seperti Menteri Pelajaran ketika itu, iaitu Tan Sri Mohammed Yaacob.

Di dalam memorandum tersebut mereka menyatakan bahawa Ijazah ITM bernilai kerana kelulusannya diterima masuk ke program-program sarjana universiti luar negara seperti University Of Ohio, University Michigan dan University of Washington. Mereka turut mendesak agar program diploma iTM diberikan pengiktirafan di peringkat ijazah dan ITM dinaiktraf menjadi sebuah universiti. Malangnya, memorandum tersebut tidak diendahkan oleh pihak berwajib.

Pada malam 22 April 1974, seramai 6000 pelajar ITM telah berarak sejauh 60 kilometer dari Shah Alam ke Bangunan Parlimen untuk berdemonstrasi. Perarakan seumpama ini tidak pernah terjadi selepas perarakan menentang Malayan Union pada 1946. Namun, perarakan ini tidak berjalan dengan lancar. Pihak keselamatan seperti FRU telah menunggu mereka di Batu Tiga. Pihak FRU meminta mereka bersurai namun tidak diendahkan oleh para pelajar. Akibatnya, bom asap terpaksa dilepaskan.

Akhirnya, hanya 300 pelajar sahaja yang berjaya sampai ke Parlimen. 1500 pelajar juga ditangkap. Pada masa yang sama, sejumlah pelajar juga berjaya merampas sebuah kereta api untuk membawa mereka ke Kuala Lumpur. Pelajar dari fakulti kejuruteraan berjaya merampas kereta api dari Shah Alam untuk menuju ke Kuala Lumpur.

Disebabkan perarakan itu tidak menjadi, pimpinan KSITM mengambil langkah lain dengan menguasai kedua-dua buah kampus iaitu di Shah Alam dan Jalan Othman selama 10 hari. Menurut Ibrahim Ali yang merupakan Presiden KSITM ketika itu, tindakan mereka ini mendapat “restu” daripada Tan Sri Arshad Ayub sendiri. Sewaktu kampus-kampus dikuasai, bekalan elektrik dan air dipotong supaya pelajar meninggalkan kampus.

Pada waktu ini, sebuah kerjasama yang takkan pernah ada lagi hingga ke hari ini berlaku. Pelajar jurusan pengurusan hotel ditugaskan untuk menyediakan makanan, pelajar masscom pula ditugaskan untuk melakukan propaganda dan perang saraf manakala pelajar kejuruteraan membuat kerja mereka. Ibu bapa pelajar juga telah dibawa untuk dibawa untuk memujuk para pelajar untuk keluar namun usaha tersebut hanyalah sia-sia hinggalah satu rundingan berlaku.

Sebuah rundingan diadakan di pejabat Perdana Menteri atas permintaan pelajar KSITM sendiri. Melalui rundingan itu, kerajaan bersetuju untuk menaiktraf diploma ITM dengan ijazah am dan diberikan gaji yang setaraf dan graduan yang telah bekerja dahulu, mereka perlu menerima bayaran tunggakan haji yang sepatutnya mereka terima. Namun, keputusan untuk menaiktraf ITM tidak dapat dilaksanakan walaupun diploma mereka telah diiktiraf.

Oleh itu, pada 1978, Pengarah ITM pada ketika itu telah mewujudkan program berkembar antara ITM dan universiti luar negara untuk membolehkan institusi tersebut diiktiraf di luar negara. Datuk Ibrahim Ali pula telah menubuhkan Teknologi Sdn Bhd untuk mengumpulkan para graduan ITM.

Pada tanggal 26 Ogos 1999, Datuk Ibrahim Ali telah mengadakan satu himpunan siswazah ITM dan beliau menjemput Tun Dr Mahathir untuk merasmikan program tersebut. Semasa program tersebut. Datuk Ibrahim Ali meminta agar Tun Dr Mahathir mengumumkan ITM dinaiktaraf menjadi sebuah universiti di dalam ucapan beliau. Di dalam program itu juga, Tun Dr Mahathir bersetuju untuk menaiktraf ITM kepada universiti dan bermula saat itu, lahirlah Universiti Teknologi Mara yang kita kenali pada hari ini. Akhirnya, perjuangan dan penantian para pelajar ITM selama 25 tahun menjadi kenyataan.

Hakikatnya, nama-nama seperti Ibrahim Ali, Anuar Tahir, Abdul Hasan Malek dan beberapa lagi kurang dikenali oleh para graduan yang hidup ketika generasi X dan Y. Malah pihak UiTM sendiri tidak memberikan pendedahan bagaimana UiTM ini dilahirkan di dalam Minggu Destini Siswa dan lain-lain walaupun hakikatnya perjuangan inilah yang menyebabkan UiTM kini setaraf dengan universiti-universiti terhebat di dunia sekarang. Terima kasih wahai pejuang ITM!

RUJUKAN:

Ibrahim Ali : Perjuangan Tanpa Noktah.

Utusan Malaysia.


Kita Sama Sama Menang !

Kita sudah menyambut hari kemerdekaan. Kita bercakap tentangnya dan melaungkan seruan ‘Merdeka!’ sampai hilang suara. Kemudian, kita sudah dengar seruan berkorban sebagai menyahut semangat Aidiladha. Maka logiknya, apakah langkah kita seterusnya? Apakah kita mahu melihat ia sebagai satu perkara bersifat bermusim atau kita mahukan ia berterusan dan menjadi sebahagian daripada jati diri kita? Jika kita mahu berjaya sebagai sebuah negara, maka kita perlu saling menggembleng tenaga dan membantu antara satu sama lain untuk berjaya, bukannya saling menjatuhkan antara satu sama lain.

Sikap sesetengah daripada kita yang suka menjatuhkan orang antara satu sama lain semata-mata untuk menang tidak akan membawa dirinya ke mana-mana. Saya teringat satu kisah yang dinukilkan Datuk Ustaz Badli Shah Alauddin dalam segmen Motivasi Pagi IKIM tidak lama dahulu. Dalam segmen tersebut, beliau bercerita seorang nelayan ditanya seorang wartawan tentang bagaimana ketam hasil tangkapannya itu tidak lari dari bakul tangkapannya. Lalu si nelayan menceritakan, sukar bagi ketam tersebut memanjat keluar dari bakulnya kerana saat salah satu daripadanya hendak memanjat keluar, ketam-ketam lain akan menarik ketam tersebut kembali ke bawah. Dan perkara tersebut akan berlaku sekiranya ada ketam lain cuba melakukan perkara sama. Moralnya di sini, orang yang saling menjatuhkan antara satu sama lain akan sentiasa berada di takuk lama dan tidak akan dapat keluar daripada permasalahan yang dihadapinya.

Jika kita nak berjaya dalam hidup ini, kita tidak perlu jadi kaya dan terkenal macam Tony Stark/Iron Man atau Bruce Wayne/Batman. Kita kena tunjuk sikap ambil berat dan lakukan yang terbaik, itu saja. Nampak mustahil tetapi hakikatnya dengan dua kualiti sebegitu, kita bukan saja dapat membantu orang lain malah menjadikan orang tersebut sebagai sahabat untuk selamanya. Usah rasa malu-malu berkenaan bab membantu orang lain. Ini satu kualiti yang dipuji Nabi s.a.w dan mendapat banyak kelebihan di sisi-Nya.

Dalam satu hadis, baginda bersabda, “Sesungguhnya Allah menyayangi orang yang bersifat penyayang.” Dalam satu hadis lain yang diriwayatkan Ibnu Umar r.a, Nabi s.a.w bersabda, “Dan barangsiapa menolong kesusahan saudaranya, maka Allah sentiasa menolong kesusahannya.” Allah s.w.t berfirman dalam ayat 2, Surah Al-Maidah, “Wahai orang-orang yang beriman, janganlah kamu ingat halal membuat sesuka hati mengenai syiar-syiar agama Allah, dan mengenai bulan-bulan yang dihormati, dan mengenai binatang-binatang yang dihadiahkan (ke Makkah untuk korban), dan mengenai kalong-kalong binatang hadiah itu, dan mengenai orang-orang yang menuju ke Baitullah Al-Haraam, yang bertujuan mencari limpah kurnia dari Tuhan mereka (dengan jalan perniagaan) dan mencari keredhaan Nya (dengan mengerjakan ibadat Haji di Tanah Suci); dan apabila kamu telah selesai dari ihram maka bolehlah kamu berburu. Dan jangan sekali-kali kebencian kamu kepada suatu kaum kerana mereka pernah menghalangi kamu dari masjid Al-Haraam itu – mendorong kamu menceroboh. Dan hendaklah kamu bertolong-tolongan untuk membuat kebajikan dan bertaqwa, dan janganlah kamu bertolong-tolongan pada melakukan dosa (maksiat) dan pencerobohan. Dan bertaqwalah kepada Allah, kerana sesungguhnya Allah Maha Berat azab seksaNya (bagi sesiapa yang melanggar perintahNya).

Jika kita nak bantu orang lain menang, kita boleh cuba aplikasikan tips ini:

1. Percaya
Figure 1: Percaya bersifat dua hala dan bila ia berlaku, ia memanifestasikan keajaiban yang kita tidak sangka-sangka.

Jangan pandang rendah kuasa percaya. Orang yang percaya kepada diri kita sebenarnya membantu kita dengan cara yang luar biasa. Ini kerana bila kita ada rasa percaya, kita merasa selamat dan kita mudah meneroka potensi dan bidang baru. Usah takut sekiranya kepercayaan yang kita letak itu bersifat luar biasa. Ini kerana kepercayaan sedemikian bukti kita percaya akan keupayaan mereka sebagai individu dalam mencorak dan membina potensi mereka untuk berjaya dalam hidup ini. Jika kita tidak percaya, maka kita tidak akan melakukan segala-galanya untuk membantu mereka ini menang dalam perjuangan mereka.

Orang yang ada rasa percaya yang tinggi ini sebenarnya mempunyai rasa tawakal yang tinggi kepada Tuhan. Buktinya, firman Allah s.w.t dalam ayat 139. Surah Ali Imran, “Dan janganlah kamu merasa lemah (dalam perjuangan mempertahan dan menegakkan Islam), dan janganlah kamu berdukacita (terhadap apa yang akan menimpa kamu), padahal kamulah orang-orang yang tertinggi (mengatasi musuh dengan mencapai kemenangan) jika kamu orang-orang yang (sungguh-sungguh) beriman.” Dalam ayat 30, Surah As-Fussilat, Allah s.w.t berfirman, “Sesungguhnya orang-orang yang menegaskan keyakinannya dengan berkata: “Tuhan kami ialah Allah”, kemudian mereka tetap teguh di atas jalan yang betul, akan turunlah malaikat kepada mereka dari semasa ke semasa (dengan memberi ilham): “Janganlah kamu bimbang (dari berlakunya kejadian yang tidak baik terhadap kamu) dan janganlah kamu berdukacita, dan terimalah berita gembira bahawa kamu akan beroleh syurga yang telah dijanjikan kepada kamu.”

Kalau rasa tidak percaya, jangan mengada-ada nak tabur janji palsu kepada mereka. Ini kerana mereka tahu tahap kepercayaan anda berdasarkan gerak-geri bahasa badan, tindakan anda dan bagaimana anda beri kebebasan kepada mereka untuk melakukan sesuatu. Percaya ini bersifat dua hala dan memerlukan komunikasi yang berterusan bagi menjayakan sesuatu perkara. Percayalah, bila kepercayaan itu wujud, ia sebenarnya menjadi pencetus kepada pelbagai keajaiban yang kadang-kadang kita sendiri tak sangka.

2. Harapan.

Harapan seperti mana lagu Hyper Act itu sangat penting dalam hidup ini. Walau apapun yang berlaku dalam hidup kita, jangan pernah berputus harapan dan putus asa dengan rahmat Tuhan. Ini kerana pada masa-masa yang mencabar itu, ada saja jalan keluar atau ilham yang diberi Tuhan untuk bantu kita atau orang yang kita bantu keluar dari situasi mencabar itu. Semasa Nabi s.a.w dan Abu Bakar r.a bersembunyi dalam Gua Thur, kumpulan penjejak Quraisy berjaya menjejaki mereka sehingga ke pintu gua. Baginda dapat merasakan kegelisahan sahabat merangkap bapa mentua baginda itu lalu Nabi s.a.w bersabda, “Tenanglah. Sesungguhnya Allah bersama kita.” Tidak lama selepas itu, kumpulan tersebut beredar kerana melihat tiada tanda manusia memasuki gua tersebut berikutan kewujudan sarang labah-labah dan sarang burung merpati di dalamnya.

Semasa Perang Dunia Kedua meletus, agak sukar untuk bersikap optimis apatah lagi bila melihat satu persatu negara di Eropah jatuh ke tangan Nazi Jerman. Dengan jajahan mereka dari Oslo sehinggalah ke Paris, agak sukar bagi warga Britain untuk optimis melihat peluang mereka mengatasi Jerman pada ketika itu. Namun, itu tidak menghalang Perdana Menteri Britain pada ketika itu, Winston Churchill bersikap optimis dan terus memberikan harapan kepada warga Britain bahawa mereka boleh keluar dari situasi genting ini dan menang dalam perang tersebut. Lihat ucapan beliau kepada Parlimen Britain pada 18 Jun 1940:

“However matters may go in France or with the French Government or with another French Government, we in this island and in the British Empire will never lose our sense of comradeship with the French people. If we are now called upon to endure what they have suffered we shall emulate their courage, and if final victory rewards our toils they shall share the gains, aye. And freedom shall be restored to all. We abate nothing of our just demands—Czechs, Poles, Norwegians, Dutch, Belgians, all who have joined their causes to our own shall be restored.

What General Weygand has called the Battle of France is over … the Battle of Britain is about to begin. Upon this battle depends the survival of Christian civilisation. Upon it depends our own British life, and the long continuity of our institutions and our Empire. The whole fury and might of the enemy must very soon be turned on us. Hitler knows that he will have to break us in this island or lose the war. If we can stand up to him, all Europe may be freed and the life of the world may move forward into broad, sunlit uplands.

But if we fail, then the whole world, including the United States, including all that we have known and cared for, will sink into the abyss of a new dark age made more sinister, and perhaps more protracted, by the lights of perverted science. Let us therefore brace ourselves to our duties, and so bear ourselves, that if the British Empire and its Commonwealth last for a thousand years, men will still say, This was their finest hour.”

Jika anda analisis ucapan ‘The Finest Hour’ ini, anda pasti perasan Churchill sedar bahaya menanti Eropah sekiranya mereka tidak melawan arus serangan Hitler dan Nazi Jerman. Namun pada masa sama, Churchill turut menyuntik elemen harapan dalam ucapannya untuk mendorong rakyat Britain untuk terus melawan kerana jika itu diteruskan mereka, maka ia menjadi kebanggaan generasi terkemudian.

Jangan pandang rendah pada harapan. Harapan dalam apa jua bahasa sekalipun sebenarnya memberi kesan besar kepada kita dan orang lain. Ia sumber tenaga yang membantu kita kekal fokus pada cabaran mendatang dan menggalakkan kita melihat masa depan penuh gemilang. Jika mahukan orang lain berjaya bersama, jangan malu-malu curahkan sinar harapan dalam kehidupannya. Orang yang penuh dengan harapan sebenarnya orang yang punya tawakal tinggi pada-Nya, keazaman yang tinggi, sabar, tenang dan sentiasa bersikap positif. Lihat sabda Nabi s.a.w yang diriwayatkan oleh Anas r.a, “Tidak ada penyakit yang menular sendiri dan tidak ada kesalahan dalam hidup. Optimisme ialah kata-kata baik yang membuatku kagum.” (Riwayat Bukhari dan Muslim)

Usahlah kita berputus asa dengan rahmat-Nya. Ini kerana bagi setiap ujian yang dilemparkan, ada saja sinar harapan yang Allah beri kepada hamba-hamba-Nya yang beriman. Ini berdasarkan firman-Nya dalam ayat 46, Surah Al-Anfal, “Dan taatlah kamu kepada Allah dan Rasul-Nya, dan janganlah kamu berbantah-bantahan; kalau tidak nescaya kamu menjadi lemah semangat dan hilang kekuatan kamu, dan sabarlah (menghadapi segala kesukaran dengan cekal hati); sesungguhnya Allah beserta orang-orang yang sabar.” Dalam ayat 22-23, Surah Al-Hadiid, Allah turut berfirman, “Tidak ada sesuatu kesusahan (atau bala bencana) yang ditimpakan di bumi, dan tidak juga yang menimpa diri kamu, melainkan telah sedia ada di dalam Kitab (pengetahuan Kami) sebelum Kami menjadikannya; sesungguhnya mengadakan yang demikian itu adalah mudah bagi Allah. (Kamu diberitahu tentang itu) supaya kamu tidak bersedih hati akan apa yang telah luput daripada kamu, dan tidak pula bergembira (secara sombong dan bangga) dengan apa yang diberikan kepada kamu. Dan (ingatlah), Allah tidak suka kepada tiap-tiap orang yang sombong takbur, lagi membanggakan diri.”

3. Orang yang anda bantu menang, anda turut menang pada masa sama.

Perasan tak, sekiranya orang yang kita bantu itu menang, kita pun pada masa sama merasa senang dan gembira dengan pencapaiannya. Ini kerana hasil bimbingan dan nasihat yang diberi, kita membantu individu tersebut menjadi lebih baik dan memperbaiki pencapaiannya dalam sesuatu bidang ke arah lebih baik. Tanpa kita sedar, kita sebenarnya menjadi guru mereka. Bagi individu bergelar guru/pensyarah/ustaz dan seumpamanya, mereka tidak pernah mengharapkan balasan bagi pengorbanan mereka. Cukuplah kejayaan anak murid sebagai hadiah kerana mereka percaya kepada prinsip ini, ‘bila kita berjaya bantu seseorang itu menang, hakikatnya kita juga menang.’ Selain berjaya memenangi hati dan menjadi teman baik mereka sepanjang hidupnya, orang yang kita bantu menang ini sebenarnya ladang pahala kita yang berterusan. Ini kerana selagi mana ilmu atau kemahiran yang diajar itu dimanfaatkan pada perkara yang baik dan diajar kepada orang lain, kita juga berterusan mendapat pahala di sisi-Nya sampailah selepas kita kembali menghadap-Nya. Jadi siapa kata rugi bantu orang lain menang? Sudahlah nama kita harum, kita juga jadi jutawan pahala di sisi-Nya!

Memang benar hidup ini satu perlumbaan tetapi biarlah dalam soal berlumba-lumba menambah kebaikan. Ini berdasarkan firman-Nya dalam ayat 148, Surah Al-Baqarah, “Dan bagi tiap-tiap umat ada arah (kiblat) yang masing-masing menujunya; oleh itu berlumba-lumbalah kamu mengerjakan kebaikan; kerana di mana sahaja kamu berada maka Allah tetap akan membawa kamu semua (berhimpun pada hari kiamat untuk menerima balasan); sesungguhnya Allah Maha Kuasa atas tiap-tiap sesuatu.” Jika mahu berlumba-lumba sekalipun, dengan siapa sebenarnya kita mahu menang kerana pada akhirnya, destinasi kita tetap sama iaitu syurga Tuhan Yang Maha Tinggi.

Tanyalah diri kita siapa yang kita boleh bantu untuk menang dan apa cara untuk melakukannya. Catatkan kehidupan ini seperti sebuah pengembaraan kerana itulah hakikat kita, pengembara yang berehat sebentar sebelum menuju ke destinasi yang hakiki. Rancang pengembaraan hidup kita bersama orang lain ke arah mencapai kejayaan. Ingatlah, saat kita membantu orang lain menang, kita sebenarnya mempunyai seorang sahabat sepanjang hayat kita.

SUMBER:

1. Al-Manhaj. (2011). Bangkit, Menuntaskan Putus Asa. https://almanhaj.or.id/3068-bangkit-menuntaskan-putus-asa.html

2. Unit Khutbah, Bahagian Pengurusan Masjid, Jabatan Agama Islam Selangor. (2016). Berlumba-lumba Melakukan Kebaikan. http://e-masjid.jais.gov.my/uploads/uploads/27.05.2016(rumi)%20BERLUMBA-LUMBA%20MELAKUKAN%20KEBAIKAN.doc.pdf

3. Positive Energy Guide. (2013). Advantages and Disadvantages of Belief. http://positiveenergyguide.com/personal-development/guidance/l-g-series-part-69-advantages-disadvantages-of-belief/
4. Abdul Qadir Jawas, Yazid. (2013). Al-Manhaj. Membantu Kesulitan Sesama Muslim Dan Menuntut Ilmu Jalan Menuju Surga (1). https://almanhaj.or.id/3595-membantu-kesulitan-sesama-muslim-dan-menuntut-ilmu-jalan-menuju-surga-1.html
5. Abdul Qadir Jawas, Yazid. (2013). Al-Manhaj. Larangan Saling Mendengki. https://almanhaj.or.id/3522-larangan-saling-mendengki.html
6. Surah.my. Terjemahan Al-Quran Bahasa Melayu.
7. Idris, Amin. (2017). Harian Metro. Pengorbanan dan Merdeka.


Bagaimana Berita Disampaikan Pada Zaman Purba?

Rujukan paling terawal untuk produk jurnalistik berasal dari Empayar Rom pada sekitar tahun 59 SM, ketika itu, penyampaian berita dicatatkan pada kepingan batu atau kayu sebagai sebaran berita yang dinamakan Acta Diurna.

Ketika itu, penerbitan dan sebaran berita berlaku pada setiap hari dengan surat digantung secara strategik diseluruh bandar agar boleh dibaca oleh semua orang yang boleh membaca dengan baik.

Pada dasarnya, penerbitan akhbar yang melaporkan berita untuk orang awam secara standard era moden hanya bermula pada sekitar abad ke-18 dan selepasnya, kerajaan yang seawal Dinasti Han di China sebenarnya sudah pun mula menggunakan dan menerbitkan ‘buletin’ mereka sendiri.

Penerbitan yang hampir serupa konsepnya dengan Dinasti Han juga ditubuhkan di Republik Venice pada abad ke-16. Buletin pada zaman-zaman tersebut walaubagaimana pun hanya berperanan menyampaikan maklumat risikan dan laporan isu tertentu hanya untuk para pegawai kerajaan sahaja.

Oleh itu, ia mungkin berasal dari ‘media’ atau medium yang sama namun kaedah sebaran khabar berita pada zaman purba amat berbeza dengan sistem penerbitan berita dan skop tugas liputan berita moden yang lebih terbuka untuk bacaan orang awam pada hari ini.

Dinasti Han dan Empayar Rom memiliki banyak tinggalan arkeologi penulisan “artikel berita” yang dicatit pada kepingan runtuhan dinding-dinding purba yang berusia ribuan tahun lamanya.

Perkembangan teknologi media massa seperti media cetak dan edaran akhbar telah diwujudkan sebagai satu bentuk kemudahan dan inisiatif untuk meraikan masyarakat yang semakin celik huruf dan suka membaca.

Akhbar tabloid yang kali pertama diterbitkan untuk orang awam adalah syarikat penerbitan akhbar swasta di China pada zaman Dinasti Ming pada tahun 1582.

Namun begitu, penerbitan akhbar Johann Carolus’s Relation Aller Fürnemmen und gedenckwürdigen Historien, yang diterbitkan pada tahun 1605 di Strassburg, sering dianggap sebagai akhbar terawal diterbitkan.

Tetapi sebenarnya ia hanya membuat kemunculan yang kali pertama di Eropah. Manakala akhbar harian pertama dalam bahasa Inggeris yang dikatakan paling berjaya adalah akhbar Daily Courant, ia diterbitkan dari tahun 1702 hingga 1735.

AKHBAR DAN POLITIK

Walaupun industri kewartawanan hanya bermula sebagai sebuah perusahaan swasta di beberapa negara seperti Empayar Rom Suci dan Empayar British, negara yang lain seperti Perancis dan Prussia telah mengambil langkah kawalan yang amat ketat terhadap sebarang penulisan yang akan disiarkan sebagai berita secara umum.

Mereka (pemerintah) sudah tentu akan mempergunakannya sebagai pentas untuk menyebarkan penulisan propaganda kerajaan.

Sementara ada Kerajaan-kerajaan lain, seperti Empayar Russia yang amat terkenal dengan sifatnya yang fobia, berhati-hati dan tidak mempercayai tahap kesetiaan para jurnalis, maka Russia telah bertindak mengharamkan industri akhbar cetak, penerbitan dan penyiaran secara mutlak sehingga pertengahan abad ke-19.

Oleh kerana akhbar berita tabloid semakin diterima sebagai salah satu amalan membaca secara meluas di sesetengah negara, syarikat biasanya akan meningkatkan penerbitan kepada kadar mingguan atau harian.

Akhbar yang diterbitkan secara mingguan atau harian akan lebih tertumpu di bandar-bandar utama yang merupakan pusat perdagangan besar, seperti di Amsterdam, London, dan Berlin.

Akhbar pertama di Amerika Latin ditubuhkan pada pertengahan abad ke-19 dan memainkan peranan yang penting dalam menggerakkan sokongan popular yang memihak kepada revolusi liberal abad ke-18 dan ke-19.

Semasa era kolonisasi di benua Amerika, akhbar-akhbar ini berperanan penting dalam menyeru masyarakat untuk bangkit dan melancarkan pember*ntakan terhadap pemerintah British dengan menerbitkan penulisan suara rakyat dalam bentuk karya puisi atau satira berbentuk perjuangan.

Dalam menggalakkan penentangan terhadap Mahkota British, propaganda tentulah perlu, maka mereka menerbitkan semula risalah terkenal para pejuang revolusi seperti Thomas Paine.

Sementara penerbitan dari pihak loyalis yang menyokong kerajaan terus memberi motivasi dan dorongan semangat kepada pemerintah dalam menghadapi revolusi Amerika.

Di Perancis, akhbar-akhbar politik muncul semasa era revolusi Perancis, antara yang paling popular adalah L’Ami du peuple, disunting oleh Jean-Paul Marat, ia memainkan peranan yang sangat besar dalam memperjuangkan hak revolusi golongan kelas rendah.

Melihat kejayaan media akhbar dan sumbangan propaganda berita terhadap kejayaan dirinya sendiri, keberkesanan ser*ngan media itu menyebabkan Napoleon Bonaparte merasa bimbang kerana perkara yang sama tidak mustahil boleh berlaku terhadap dirinya nanti.

Ketakutan Napoleon membawa bencana yang melahirkan pemerintahan kuku besi selepas era revolusi berakhir dimana Napoleon telah memperkenalkan semula undang-undang penapisan berita yang sangat ketat pada tahun 1800, tetapi selepas pemerintahan beliau berakhir, penerbitan media cetak berkembang dan memainkan peranan penting dalam pembentukan budaya politik moden.

SUMBANGAN PENERBITAN AKHBAR TERHADAP REVOLUSI

Sebagai sebahagian daripada revolusi pada 1848, penerbitan liberal yang radikal seperti Rheinische Zeitung, Pesti Hírlap, dan Morgenbladet berjaya menggerakkan satu gelombang besar rakyat kelas pekerja dalam kebangkitan ideologi nasional dan sosialis.

Dari ideologi-ideologi ini lah, para pember*ntak mula mempengaruhi penerbitan akhbar swasta supaya menulis keburukan pemerintah dan memuji wawasan sosialis. Akhirnya ia mencetuskan kebangkitan rakyat yang bertindak menggulingkan banyak empayar-empayar bersistem monarki di seluruh dunia. antaranya ialah:

dan lain-lain.

Penerbitan akhbar liberal yang lain memainkan peranan yang lebih sederhana, Buletin pro-imperialis di Russia sering memuji langkah Alexander II dalam usahanya melaksanakan reformasi liberal dalam pentadbiran Empayar Rusia pada akhir abad ke-19.

Bahkan golongan konservatif yang pro-imperialis turut menyokong peningkatan hak kebebasan politik dan ekonomi bagi para petani serta penubuhan sistem berparlimen di Russia.

Tetapi sikap atas pagar sebegini sebenarnya tindakan membun*h diri kerana gagal berikutan kejatuhan sepenuhnya Empayar Russia semasa Revolusi Oktober dilaksanakan kumpulan Bolshevik hingga membun*h seluruh anggota kerabat Tsar Nicholas II dari Dinasti Romanov.

Russia merupakan satu-satunya negara yang pember*ntaknya membun*h seluruh ahli keluarga diraja bekas pemerintah berbanding cara negara-negara lain yang lebih memilih untuk mengusir keluar bekas raja-raja yang digulingkan ke negeri-negeri lain.

Sementara itu di tempat lain yang masih baru hendak dipengaruhi dengan ideologi golongan haluan kiri, akhbar-akhbar politik sosialis dan komunis telau berjaya mempengaruhi ramai pembaca di Perancis, Russia dan Jerman walaupun sebelum itu ia diharamkan oleh kerajaan.

Selepas tamat Per*ng Dunia Pertama, industri penerbitan semakin berkembang di seluruh pelusuk dunia, termasuk lah di Tanah Melayu kita sendiri.

Walaupun pertama kali ditubuhkan pada 1907 dibawah penerbitan Singapura Free Press, namun terpaksa ditutup pada 1914. Justeru, akhbar Utusan Melayu mula diterbitkan secara rasminya pada tahun 1939 dalam format tulisan Jawi dan ia merupakan akhbar Melayu pertama yang dimodalkan dan diurus oleh orang Melayu sendiri.

Utusan Melayu memainkan peranan yang amat penting sebagai suara bangsa Melayu dalam menentang pendudukan British di Tanah Melayu hingga orang Melayu berjaya mencapai kemerdekaan pada 1957, walaupun semenjak itu Utusan Melayu lebih dikenali sebagai lidah rasmi propaganda untuk parti politik terbesar bangsa Melayu iaitu UMNO.

Namun seperti yang penulis telah nyatakan pada awal perenggan, hampir tidak ada langsung sebuah penerbitan berita yang ditubuhkan tanpa kepentingan politik, bidang ini bukan sekadar menyampaikan berita tetapi ia perlu berlumba dengan pesaingnya, hari ini sahaja dah terdapat beratus-ratus label media, belum dikira kebanjiran syarikat penyiaran televisyen lagi.

Nah, sekarang sesiapa saja sudah boleh menjadi “wartawan tidak bergaji” ekoran peralihan zaman yang kian tertumpu kepada trend media sosial sebagai dimensi dunia baharu. Jadi, istilah ‘telus’ untuk sebuah penerbitan berita adalah hampir tidak relevan untuk digunakan bagi menghukum golongan jurnalis dan wartawan.

Istilah “media” merupakan istilah induk untuk terma “kewartawanan” atau “jurnalis” kerana konteksnya sama tetapi istilahnya berbeza. Media adalah istilah umum yang muncul dari perkataan Medium (perantara), ia merupakan perantara untuk manusia saling berkomunikasi dan menerima maklumat.

Media boleh digunakan sebagai perantara ilmu, berita, hiburan atau sebagai perantara untuk menerima dan memberi maklumat seperti televisyen dan facebook.

Maka, siapakah yang akan mengendalikan media? Dipihak penerbitan dan penyiaran, wartawan dan pemberita lah yang akan menjadi nadi operasi sebuah syarikat penerbitan supaya ‘media’ di antara dunia luar, rakyat dan kerajaan tidak akan terputus.

Penemuan paling awal penggunaan ‘media’ untuk manusia berkomunikasi ditemui pada dinding-dinding runtuhan monumen dan bangunan Empayar Rom, terdapat banyak tulisan latin kuno ditemui ditulis atau dipahat pada dinding.

Setelah dianalisis dan melalui proses terjemahan, rata-rata tulisan tersebut merupakan mesej yang ditulis untuk disampai kan kepada seseorang, dan orang yang menerima mesej tersebut akan ‘membalas’ pada ruang dinding yang sama.

Umpama satu gambaran bahawa masyarakat Rom purba terlebih dahulu sudah menggunakan aplikasi media sosial seperti Facebook sebelum kita. Mungkin dari penemuan itu Mark Zuckerberg mencipta aplikasi yang kita guna sekarang ini, mana lah tahu kan?

Namun media sosial bukan sebuah platform untuk penyampaian berita semata-mata kerana ia tidak dicipta untuk tujuan itu, ia adalah platform komunikasi tanpa wayar yang bebas, namun secara tidak langsung ia berevolusi sebagai salah satu budaya sosial yang baru pada zaman sekarang melalui ‘media’ tanpa wayar.

Sebuah dinding yang dijadikan sebagai medan komunikasi oleh masyarakat purba di Utah, Amerika Syarikat

RUJUKAN:


Muzium – Muzium Titanic: Memori Abadi Titanic Hingga Kini

Peristiwa Titanic sememangnya memberi impak terhadap dunia. Jadi untuk mengelakkan peristiwa ini luput ditelan zaman, terdapat beberapa buah tempat diabadikan sebagai muzium bagi memperingati peristiwa ini.

MUZIUM TITANIC BELFAST, IRELAND UTARABelfast ialah ibu negara bagi Ireland Utara. Belfast juga merupakan tempat kelahiran bagi kapal Titanic ini. Pada 2012, sempena ulang tahun ke seratus peristiwa ini, Muzium Titanic Belfast telah dibina dan betul-betul terletak di Belfast Lough  di mana ia merupanya laluan keluar masuk kapal sejak dahulu termasuk Titanic. Setelah ia siap dibina, muzium ini telah dinobatkan sebagai Muzium Titanic terbesar di dunia.

Ruangan muzium ini menempatkan kronologi sejarah pembinaan Titanic, peristiwa Titanic dan penemuannya semula. Juga, di dalam muzium ini terdapat sebuah galeri yang menempatkan penemuan semula Titanic oleh Dr Robert Ballard.

Kira-kira 200 meter dari sini, turut menempatkan sebuah hotel yang diberi nama Titanic Hotel Belfast. Hotel ini didirikan di dalam bangunan pereka kapal White Star Line dan juga di sini jugalah pelan-pelan kapal Titanic sebelum ianya dibina dilukis.

Merseyside Maritime Museum,Liverpool.

Terdapat sebuah ruangan di dalam muzium ini  dikhaskan untuk Titanic. Ianya sejajar dengan Bandar Liverpool yang merupakan bandar maritim di England satu ketika dahulu. Liverpool juga merujpakan Port Of Registry bagi kapal-kapal dagang dan penumpang termasuklah Titanic.

Antara tarikan utama muzium ini ialah sebuah model Titanic yang dibina oleh syarikat pembina Titanic sendiri, iaitu Syarikat Harland And Wolff.

Seacity Museum, Southampton

Southampton merupakan tempat Titanic berlabuh untuk mengambil penumpang di Pelabuhan Southampton. Sempena ulang tahun ke 100 peristiwa ini, Seacity Museum telah dibina yang terletak berhampiran dengan Pelabuhan tersebut.

Terdapat sebuah ruangan yang dinamakan Southampton’s Titanic Story yang memaparkan kisah Titanic dari kaca mata kru-kru mereka. Ini kerana kebanyakan kru Titanic merupakan anak jati Southampton.

Terdapat sebuah bilik yang direka semula mengikut suasana ketika Inkuiri Titanic oleh Kerajaan British dijalankan. Turut dipaparkan kepada pengunjung ialah rakaman pengalaman m4ngs4 sebenar Titanic semasa malam kejadian.

Terdapat juga sebuah bahagian di mana pengaruh Titanic di dalam industri perfileman untuk para pengunjung. Ini termasuklah antara filem terawal yang menjadikan Titanic sebagai plot cerita, iaitu filem In Nacht Un Eis , sebuah filem Jerman yang ditayangkan 4 bulan selepas peristiwa Titanic.

TITANIC MUSEUM PIGEON FORGE, TENNEESEEE  & BRANSON,MISSOURI

Di Amerika Syarikat juga terdapat beberapa buah muzium yang bertemakan Titanic. Muzium yang disiapkan pada 2010 ini menempatkan lebih 400 artifak sebenar dari kapal Titanic. Ini termasuk biola yang dimainkan oleh Wallace Hartley, pemain biola Titanic ketika detik-detik akhir sebelum Titanic tenggelam.

Muzium ini juga turut menempatkan lego Titanic terbesar di dunia dan juga replika tangga utama kelas pertama RMS Titanic. Replika kamar kelas pertama yang diinap oleh John Jacob Astor IV, penumpang terkaya di atas kapal turut dimuatkan di pameran ini. Di bahagian lain, kamar kelas ketiga (seperti bilik Jack Dawson dalam Titanic James Cameron) juga turut dipamerkan

Di Muzium Titanic Branson, pengunjung berpeluang untuk merasai bagaimana keadaan sebenar semasa malam kejadian. Pengunjung juga turut diberi peluang untuk merasai aisberg dengan suhu yang sama ketika malam kejadian.

Di akhir bahagian pameran, pengunjung diperlihatkan senarai penumpang yang terselamat dan terk0rb4n di dalam kejadian itu.

TITANIC AT LUXOR, LAS VEGAS.

Di sebalik kemeriahan kota perjudian ini, Las Vegas turut menempatkan pameran Titanic yang terletak di Luxor. Pameran ini mengandungi 250 artifak yang dibawa dari lokasi bangkai kapal Titanic.

Juga turut dipamerkan di sini ialah sebuah artifak yang dipanggil Big Piece. Big Piece merupakan artifak terbesar yang pernah dibawa naik. Big Piece ialah sebahagian dari dinding kapal yang dibawa naik pada 1998.

Antara artifak yang lain ialah sebotol champagne dari Titanic yang masih tidak terusik, replika seratus peratus tangga utama kelas pertama Titanic, beberapa botol kecil minyak wangi yang belum dibuka dan jaket-jaket keselamatan Titanic.

Di sini, turut dibina replika asal ruang pesiar kelas pertama bagi merasai detik-detik kejadian pada malam itu.

LAUTAN ATLANTIK

Sejak Titanic ditemui pada 1985, ramai pengembara, pengkaji Titanic telah “turun” melawat lokasi Titanic di Atlantik Utara. Ada juga sesetengah pihak menawarkan pakej kepada orang ramai untuk melawat Titanic.

Contohnya pada tahun 2018, Syarikat OceanGate membuka 6 ekpedisi untuk melawat Titanic. Namun, kuota ini hanya tertakluk kepada beberapa orang sahaja. Para peserta hendaklah sihat tubuh fizikal dan mental.

Di samping itu, peserta juga perlu membayar 83 000 Pound ( RM 452 Ribu) untuk ekspedisi ini. Ekspedisi ini khabarnya telah ditempah penuh dan para peserta yang bertuah ini akan melihat Titanic dari mata mereka sendiri sebelum Titanic “hilang” pada 2030 nanti.

KESIMPULAN

Pameran-Pameran Muzium Titanic ini meninggalkan memori abadi buat Titanic. Setidaknya, apabila Titanic “hilang” pada 2030 nanti, ada juga peninggalan dari kapal itu untuk tatapan pengunjung dari seluruh dunia.

Sebenarnya, pameran Titanic ini tidaklah berada di United Kingdom atau Amerika Syarikat sahaja. Ada sebuah pihak, Titanic Exhibition yang bekerjasama dengan National Geography bertanggungjawab untuk melakukan pameran Titanic di seluruh dunia.

Antara bandar yang pernah dilawati oleh mereka ialah Sydney, Taipei, Tokyo, Beijing, Shenzhen, Rome dan banyak lagi. Malah, negara jiran kita, Singapura dan Thailand juga pernah menjadi lokasi pameran Titanic tidak lama dahulu. Agaknya bila giliran Kuala Lumpur pula?


Generasi Terbaru Penjelajah Angkasa Lepas: Pesawat Sub-orbital Dan Satelit Mikro

Dalam menuju penguasaan dan eksploitasi angkasa lepas, kos adalah penghalang utama satu-satu cubaan dan penjelajahan ke angkasa lepas lebih-lebih lagi kepada negara membangun seperti Malaysia.

Sejak bermulanya perlumbaan ke angkasa lepas yang diterajui oleh Kesatuan Soviet dengan kejayaan mereka menempatkan satelit Sputnik di orbit, negara kuasa besar adalah pelopor utama penguasaan dan pembangunan teknologi angkasa lepas kerana mereka mempunyai kuasa ekonomi dan sejumlah besar dana untuk menyokong projek yang bernilai berbillion dollar.

Namun semua ini berubah dengan Ansari X Prize, yang menjadi batu asas kepada pelancaran roket dan pembuatan satelit secara komersial.

Jika dahulu roket-roket gergasi seperti Atlas dan Delta, Zenit dan Arianne bermain diminda kita sebagai kenderaan pelancar yang membawa beban bayar yang berupa satelit yang sebesar bas ekspres untuk kegunaan komunikasi, cerapan cuaca, kajian saintifik dan penderiaan jauh serta banyak lagi.

Tetapi kini, pelancaran roket yang lebih berkos rendah dan menggunakan asas teknologi sedia ada serta perkembangan teknologi elektronik yang sangat pantas mewujudkan dua kelas satelit yang mungkin bersaiz tidak besar dari rak kasut anda tetapi mampu memberikan impak yang lebih besar berbanding satelit bersaiz tradisional.

Ya satelit bersaiz rak kasut, atau mungkin lebih kecil (barangkali bersaiz kotak kasut) dengan berat dari 10 hingga 50kg kini tidak lagi mustahil.

Dengan dana yang sama dengan membina sebuah satelit sebesar kereta, kita mampu membina 10 atau 15 buah satelit nano dan menempatkannya di orbit geostationary di ruang angkasa Malaysia bagi tujuan cerapan cuaca yang lebih efektif dan lebih tepat – yang mana ia sangat membantu agensi seperti Jabatan Meteorologi Malaysia untuk melaksana dan menyebarkan maklumat ramalan cuaca dengan lebih jitu kepada pengguna.

Satelit mikro dan satelit nano adalah sejenis kelas satelit yang mempunyai berat sekitar 10kg ke 100kg bagi satelit mikro dan 1kg hingga 10kg bagi satelit nano yang mana ia boleh dibina dalam jumlah yang besar, dengan kos yang lebih murah, dan mampu melaksanakan tugas yang tidak dapat dilakukan oleh satelit konvensional – seperti berada dalam jujukan formasi yang lebih jitu bagi tujuan penderiaan jauh atau imejan permukaan bumi mahupun cerapan cuaca yang lebih ekstensif. Sifat satelit ini yang kecil juga membolehkan ia digunakan bagi melaksanakan penyelengaraan keatas satelit konvensional sedia ada, atau sebagai platform bagi tujuan eksperimentasi sains untuk kegunaan universitas atau agensi-agensi saintifik.

Bukan setakat ramalan cuaca, ia juga boleh diaplikasikan untuk tujuan ketenteraan – bagi tujuan imejan dan risikan, atau untuk tujuan penderiaan jauh bagi membantu kajian keatas topografi – dari mengesan kesan pembalakan dan pertanian hingga menetapkan laluan sesuai untuk menempatkan jalanraya atau rel kereta api kepada memilih lokasi sesuai untuk pembinaan terusan bagi tujuan pengairan tanaman pertanian. Malah ia juga boleh membantu dalam perancangan bandar dan perumahan yang lebih efisien.

Teknologi satelit nano dan mikro tidaklah serumit satelit konvensional walaupun prinsip pengoperasiannya hampir serupa dan terdapat cabaran tersendiri dalam membangunkan satelit bersaiz kecil ini – dari sistem pendorongan kepada telemetri dan komunikasi antara satelit dengan stesen Bumi yang mana ia memerlukan keupayaan teknologi elektronik yang sangat maju dan ketahanan teknologi bukan angkasa lepas untuk kegunaan di orbit. Namun teknologi sebegini sudah sedia ada wujdu dan hanya menunggu dituai dan ia boleh dibangunkan oleh universiti tempatan atau oleh syarikat swasta sendiri dengan risiko kegagalan masih tidak menjejaskan pendanaan kerana kosnya yang sangat murah.

Pelancaran satelit saiz kecil ini juga tidak semestinya memerlukan keupayaan melancarkan roket dengan beban bayar secara konvensional. Konsortium seperti Virgin Galactic telah membuktikan yang satelit boleh dilancarkan dengan roket yang dibawa oleh pesawat udara melalui platform SpaceShipTwo, atau Pegasus oleh Orbital ATK (yang juga merupakan operator Cygnus) dengan menerbangkannya ke altitud lebih tinggi dari kebiasaan yang digunakan pesawat komersial. Pesawat sub orbital ini akan membawa roket berserta beban bayar yang terdiri dari satelit, terbang pada ketinggian 21 000 meter sebelum melepaskan roket yang dibawanya ke orbit. Ianya lebih kos efektif dimana kita hanya memerlukan pesawat udara yang mana kerangka pesawat, enjin dan lain-lain sistem sudah sedia ada wujud dan matang serta boleh diperolehi dipasaran berbanding roket konvensional yang memerlukan bahan api spesifik, enjin yang lebih rumit pembuatannya serta sistem telemetri dan elektronik yang lebih kompleks.

Pesawat sub orbital adalah pesawat udara yang mempunyai keupayaan untuk membawa beban bayar seperti roket lancaran udara atau kapal angkasa sub orbital, dimana ia mampu untuk terbang lebih tinggi dari pesawat konvensional dan beroperasi didalam keadaan lapisan udara atmosfera yang nipis disebabkan altitud tinggi. Contoh pesawat sub-orbital yang sedia ada wujud dan beroperasi adalah seperti SpaceShipTwo dan WhiteKnigthTwo. Walaubagaimanapun terdapat juga pesawat sub orbital yang masih lagi dalam proses pembangunan seperti Boeing X-37 dan program-progam pesawat sub orbital era Perang Dingin seperti X-15 namun kedua-duanya terhad kepada ujian aeronautik dan pengumpulan data berkenaan penerbangan di bahagian sub-orbital untuk pembangunan pesawat masa hadapan.

Program aeroangkasa sebegini adalah lebih masuk akal untuk diteroka kerana ia melibatkan pengunaan teknologi sedia ada dan

ini dapat menyumbang kepada pembangunan industri aeroangkasa negara kearah yang lebih mapan dan berdaya saing.

Kedudukan Malaysia yang strategik, terletak berhampiran garisan Khatulistiwa sebenarnya memberikan banyak kelebihan kepada industri pelancaran roket dan satelit dimana jarak yang perlu ditempuh untuk berada di orbit adalah lebih dekat berbanding rantau hemisfera utara selain dan ini secara tidak langsung mengurangkan kos bahan api dan mengurangkan kebergantungan kepada kenderaan pelancar yang lebih berat.

Mengaplikasikan konsep yang digunapakai oleh firma Virgin Galactic, pesawat sub orbital seperti White Knight atau pesawat komersial biasa seperti B747 serta sistem roket lancaran udara dapat meletakkan kita sebagai pemain industri yang kompetetif bagi perkhidmatan pelancaran satelit mikro dan nano, ditambah dengan kelebihan kedudukan negara yang terletak berhampiran garisan Khatulistiwa – ia bakal membuka satu lembaran baru industri yang sebelum ini dipelopori negara-negara kuasa besar.

-FJ-


Siapa Calon Terbaik Nak Lawan Trump?

Tahun depan tahun pilihanraya presiden US. Ramai melihat ia peluang untuk “undo” “kerosakan” yang dibuat oleh Trump. Ramai anggap, kebanyakan masalah dunia sekarang berpunca daripada Trump, kalau turunkan Trump, maka dunia lebih aman.

Setiap presiden US boleh bertanding untuk 2 penggal. Untuk penggal ke-2, selalunya ahli satu parti tak akan cabar presiden bertahan. Sebab last penggal, bagi chance lah. Jadi untuk tahun 2020, pencabar Trump akan datang dari Parti Democrat saja.

Siapa-siapa yang nak mewakili parti sebagai calon presiden perlu melalui proses “primary” yang panjang lebar dari Februari hingga Jun 2020. Primary ni macam pemilihan peringkat bahagian lah. Selepas tu, baru pemenang akan diketengahkan sebagai calon untuk melawan calon parti lawan (Republican) iaitu Trump.

Menurut poll CNN terkini, antara “front runner” yang mendahului percalonan Democrat ialah Joe Biden, Kamala Harris, Elizabeth Warren dan Bernie Sanders. Biden ialah mantan naib presiden zaman Obama, selebih tu ialah senator mewakili negeri masing-masing.

Peluang siapa lebih cerah? Mula-mula ramai lihat Biden paling berwibawa cabar Trump. Tapi selepas debat calon-calon minggu lepas, ramai mula rasa muak dengan Biden. Jadi peratus sokongan merosot 10%. Sementara tu Harris dan Warren meningkat dengan 9% dan 8%. Sanders pun merosot 4%.

Biden ialah orang lama. Menjadi senator lebih 30 tahun. Pengalaman ada, tapi karisma kurang, cara berfikir pun tak inovatif. Masa 2008 dia dah pernah bertanding, tapi terpaksa menarik diri pada peringkat awal primary untuk bagi laluan kat Obama dan Hillary Clinton.

Sanders pun masalah yang sama. Sanders bertanding pada 2016, hampir menjadi calon Democrat melawan Trump. Sanders popular di kalangan orang muda sebab membawa sosialisme (pendidikan percuma, perubatan percuma), tapi tak dapat restu elit parti. Democrat ni parti Wall Street dan Yahudi, jadi sosialis macam Sanders yang lawan bank dan tak sehaluan dengan Zionis ni susah lah nak naik.

Sebaliknya, Harris dan Warren makin menonjol. Harris berdarah kacukan: ayah kaum kulit hitam dari Jamaica dan mak dari Chennai, India. Nama penuh Kamala Devi Harris. Champion dalam isu identity politics. Feminism, civil rights, semua dia. Harris ni mewakili spirit liberal dan pluralis Democrat. Gaya dia pula elitis dan educated, bukan “street fighter” macam Sanders atau Trump. Sebab tu media tengah groom dia jadi “female Obama” atau “Hillary 2.0”.

Warren ialah ikon “progressivisme”, ada persamaan dengan sosialisme Sanders. Kedua-dua Warren dan Sanders paling outspoken menentang TPP dulu. Cuma Warren masih pro-kapitalisme, dan idea ekonomi dia berhaluan nasionalis, boleh masuk dengan Trump.

Adakah bakal-bakal pengganti Trump ni lebih bagus? Dan macam mana kita nak tau bagus tak bagus?

Bagi orang luar macam kita, tak perlu kisah sangat pasal pendirian mereka terhadap imigran, abortion, LGBT, healthcare, kawalan pistol semua tu. Tu isu domestik. Yang memberi kesan kepada kita ialah pendirian mereka terhadap ekonomi dan hubungan antarabangsa.

Dari segi ekonomi, Biden dan Harris akan stick kepada arus utama dalam Democrat: mementingkan kebajikan, pada masa yang sama menekankan perdagangan bebas dan pasaran. Trade war tak akan berlaku kalau Biden atau Harris menang, tapi mungkin akan diteruskan di bawah Warren. Sanders tak gemar trade war tapi akan jadi protectionist sikit.

Walaupun tak gemar trade war, tapi Biden dan Harris akan stick kepada konsensus bi-partisan yang melihat China sebagai ancaman ekonomi. Jadi mungkin mereka akan melabel China seperti “currency manipulator” (macam Trump buat awal-awal dulu), atau memaksa China liberalisasi pasaran dia.

Dari segi dasar luar, Democrat menitikberatkan “nilai”, berbeza dengan Republican yang hanya fokus kepada “national interest”. Tak kira Biden, Harris, Warren atau Sanders, dalam dasar luar mereka akan membebel pasal demokrasi, hak asasi manusia, press freedom. Dah lama tak dengar pasal semua tu kan? Trump accuse China manipulate currency, unfair trade bagai, tapi tak pernah kritik rekod hak asasi manusia China, sebab bagi dia semua tu tak penting.

Itu pantang bagi Democrat. Democrat melihat kepimpinan dunia US (siapa lantik dia jadi pemimpin weh) yang bersandar pada nilai-nilai. Democrat tak sanggup nak jadi macam Trump shake hand Kim Jong-un, Putin, apatah lagi Putera Salman yang disyaki membunuh Khashoggi yang rapat dengan circle liberal di US.

Pendirian Democrat ni ada kelebihan ada kekurangan. Sebagai manusia memang kita rasa tak sedap hati nak deal dengan orang-orang “jahat” demi kepentingan geopolitik. Tapi kalau rigid dengan “nilai”, maka susah nak capai kompromi antara negara. Bagi Trump, hanya soal “deal” atau “no deal”. Bagi Democrat, soal “right” or “wrong”.

Sebab tu hubungan US dengan Rusia-China lebih tegang di zaman Obama berbanding Trump. Democrat melihat Rusia dan China ni sebagai rejim “authoritarian” yang mengancam orde liberal-demokratik global, Trump hanya melihat mereka sebagai “competitor” kepada kepentingan US. Democrat anti-Rusia itu pasti, anti-China pun boleh jadi. Walaupun zaman Trump kecoh pasal trade war, tapi kalau tanya China, diorang lagi rela deal dengan Trump.

Bagi isu Israel-Palestin yang menjadi tumpuan orang Malaysia, selalunya Democrat memang pro-Israel. Cuma orang macam Biden lebih diplomatik dan sokong “Two-States Solution” (Israel dan Palestin masing-masing berhak mendirikan negara). Sanders ikutkan prinsip dia juga tak gemar Zionis sebab jelas bertentangan dengan nilai kemanusiaan. Harris dan Warren je sangat sangat pro Israel. Ironinya, Sanders Yahudi pun tak pro Israel macam diorang.

Itulah prospek bagi pilihanraya presiden US yang boleh nampak setakat ni. Bagi je lah 4 tahun lagi kepada Trump.


Saintis Jumpa Air Paling Tua Di Dunia

Baru-baru ini, saintis Kanada menemui air bawah tanah yang berusia 2 billion tahun sejak penemuannya di bawah negara utara benua Amerika ini pada tahun 2016.

Bermula tahun 2013, saintis menemui takungan air bawah tanah yang berusia 1.5 juta tahun di kawasan lombong kuprum dan zink iaitu Kidd Mine bertempat di Ontario, Kanada.

Takungan air itu ditemui pada kedalaman 2.4 kilometer dari lantai tanah di dalam terowong lombong. Menurut ahli geokimia dari University of Toronto bernama Barbara Sherwood, untuk memahami secara mendalam akan sistem perairan bawah tanah yang usianya begitu panjang, para pengkaji akan menggali lebih dalam lagi.

Tahun 2016, terdapat penemuan terbaru pada kedalaman 3 kilometer dari kawasan yang sama namun penemuan ini mengejutkan para pengkaji. Mereka jangkakan bahawa sumber air yang bakal ditemui hanyalah takungan air yang terperangkap. Namun mereka silap kerana kehadiran buih pada kedalaman tersebut menunjukkan terdapat aliran air bawah tanah dengan jumlah liter yang banyak.

Air bawah tanah biasanya mengalir lebih perlahan berbanding air di permukaan Bumi. Kelajuan air bawah tanah yang mengalir adalah 1 meter dalam setahun. Apabila aliran itu ditebuk oleh gerudi atau seumpamanya akibat aktiviti perlombongan, air ini mengalir dalam 2 liter per minit.

Setelah dikaji kandungan pada air kedalaman 3 kilometer ini, pengkaji menganggarkan bahawa usia air bawah tahan ini ialah 2 billion tahun, menjadikan air ini adalah air tertua ditemui di dunia. Penemuan ini kemudian dibentangkan di mesyuarat American Geophysical Union Fall pada Disember 2016.

Pengkaji seterusnya mengkaji jika ada sebarang hidupan dalam air bawah tanah kuno ini. Sulfat adalah kandungan kimia yang diperlukan oleh bakteria sebagai sumber respirasi. Sulfat biasanya ditemui di kawasan perairan seperti paya atau sungai. Pengkaji menumpukan kandungan sulfat jika terdapat hubungan dengan aliran air dari permukaan Bumi.

Kandungan sulfat dalam air ini menunjukkan sulfat dihasilkan oleh tindak balas kimia antara air dan batu, bukan dibawa oleh air dari permukaan Bumi. Ini menunjukkan air bawah tanah yang terasing dari aliran air di permukaan Bumi mempunyai sebarang hidupan mikrob yang telah lama hidup sepanjang berbillion tahun lamanya.

Pengkaji percaya jika air bawah tanah ini mampu menampung kehidupan kepada hidupan air yang terasing dari permukaan Bumi, planet berhabitat seperti Marikh pun mempunyai air bawah tanah sebegini.
Pengkaji masih berusaha mencari sebarang hidupan mikrob yang menetap di habitat seperti air bawah tanah yang berusia 2 billion tahun ini.

RUJUKAN:

The World’s Oldest Water Lies Deep Below Canada And Is 2 Billion Years Old. Science Alert. Published 5 June 2021.


Detik-Detik Nazak Dirakam Secara Saintifik

Setiap benda bernyαwα akan menemui αjαl. Tiada istilah cepat atau lambat. Tiada maknanya lambat kalau meninggal dunia umur 90 tahun. Malah andainya meninggal berumur 90 jam sekalipun, tiada maknanya cepat.

Apabila datang, maka datanglah. Itulah takdir yang menentukan lama mana kita di sini sebelum ke “sana”. Tetapi itulah benda paling menarik tentang αjαl.

Ia merupakan jendela ke alam yang berada di luar capaian sains. Maka sains tidak pernah jemu mengkaji pasal jendela ini.

Sekalipun orang tidak percaya kewujudan Tuhan… persoalan besar masih ada: mana ‘manusia’ pergi selepas manusia pergi buat selamanya? Malah mana letaknya ‘manusia’ itu sendiri dalam badan?

Banyak persoalan masih belum disingkap untuk jawapan tepat. Akan tetapi, baru-baru ini seorang lelaki berusia 87 tahun sedang menjalani ujian rutin. Lelaki uzur ini mengalami penyakit epilepsi yang menyebabkan sawan secara tiba-tiba.

Sedang elok diperiksa dengan mesin imbasan otak, beliau mengalami serαηgαη jantung dan meninggal dunia. Kira buat julung kalinya, doktor melihat aktiviti otak sebelum dan selepas αjαl. Proses ini berlangsung 900 saat sebelum beliau pergi tetapi berkemuncak dalam masa 30 saat sebelum dan selepas jantung terhenti.

Dalam masa seminit ini (30 saat sebelum dan 30 saat selepas), ada sesuatu yang berlaku. Imbasan otak menunjukkan aktiviti mirip bermimpi atau sedang ingat balik. Ada satu kesimpulan saja di sini: lelaki tersebut sedang ‘nampak balik’ hidupnya.

Benda ini memang sudah diketahui. Sebelum pergi, akan hayati semula seumur hidup… macam rumusan yang melintas lalu dalam masa singkat. Selama ini hanyalah andaian dan spekulasi sahaja… sebab orang yang meninggal dunia tidak boleh berkongsi pengalaman (memanglah tidak boleh).

Tetapi inilah kali pertama saintis mendapat bukti. Dan bukti menunjukkan macam mana ia berlangsung. Sedang elok dalam keadaan “theta” atau “delta”, aktiviti kemuncak ke peringkat “gamma”.

Pengalaman Melangkaui Spesis

Bukan manusia saja yang mengalami situasi imbasan pantas pada ambang αjαl. Sebenarnya manusia paling susah untuk diimbas dalam situasi ini. Pertama sekali, tiada siapa tahu waktu sebenar αjαl. Kedua eksperimen tidak boleh dibuat pada individu-individu yang menjalani hυkυman mαti.

Keputusannya takkan boleh dijadikan sandaran pada situasi αjαl semulajadi. Kerana hυkυman gαηtuηg dan kerusi elektrik akan mengganggu bacaan disebabkan kesαkitan pada saat-saat terakhir. Sυηtikan mαυt pun sama – walaupun nampak pergi dengan tenang, cara ini menyebabkan sαkit melampau mirip tenggelam dalam air (Caldwell, et al., 2020).

Jadi hanya αjαl secara semulajadi saja terpakai dalam topik ini. Untuk memαtikan manusia secara semulajdi memang banyak halangan etika. Tetapi kalau tikus, tiada siapa peduli.

Jadi sebelum pesαkit 87 tahun meninggal dunia ketika diimbas, saintis sudah menjalankan banyak eksperimen pada tikus makmal yang terbukti mengalami lonjakan theta/delta ke gamma secara mengejut pada ambang αjαl.

Hasil eksperimen ini, saintis menokhtahkan pengalaman imbasan sebegini mungkin biasa dalam kalangan mamalia.

Buat masa sekarang, saintis sedang cuba meluaskan lagi pengetahuan dalam perkara ini untuk memastikan memang manusia sedang mengimbas balik (Baker, 2022)… bukan sekadar mimpi pelik-pelik disebabkan kegagalan sistem saraf.

Apa-apa pun, αjαl sememangnya situasi sangat menarik untuk dikaji secara mendalam. Sumber daripada sisi akidah memang banyak pasal αjαl, menerangkan bahawa ia adalah langkah kedua ke arah Tuhan. Namun sisi sains boleh meluaskan lagi dakapan akidah, yang menguntungkan semua pihak dengan ilmu pengetahuan.

RUJUKAN:

Baker, H. (2022, Februari 28). First-ever scan of a (ditapiskan) human brain reveals life may actually ‘flash before your eyes’. Live Science.

Caldwell, N., et al. (2020, September 21). Gasping For Air: (ditapiskan) Reveal Troubling Effects of (ditapiskan) Injection. NPR.


Menara Api dari Troy: Telekomunikasi Zaman Purba

Telekomunikasi dalam bahasa mudahnya adalah perhubungan jarak jauh. Imbuhan “tele-“itu sendiri datangnya dari Yunani yang bermaksud jauh. Tidak, ini bukan bermakna yang rencana ini akan membincangkan tentang perhubungan anda dengan kekasih anda yang mungkin sekadar dipisahkan oleh Lebuhraya Utara Selatan. Perhubungan jarak jauh yang saya maksudkan di sini adalah perhubungan komunikasi dalam menyampaikan atau menyebarkan maklumat antara sama lain pada jarak yang jauh.

Perkataan Telekomunikasi ini sekarang pada kita mungkin sesuatu yang remeh. Mana tidaknya, jika kita ingin berhubung dengan yang tersayang, walau di mana pun dia berada, kita hanya perlu whatsapp. Malah kalau dulu kita hanya boleh teks, atau telefon sahaja, sekarang kita boleh buat panggilan video lagi. Boleh nampak yang tersayang tu depan mata kita maka mudahlah mengubat rindu di hati.

Penciptaan dan kemajuan dalam bidang telekomunikasi telah menjadikan jarak itu hanyalah satu konsep yang abstrak, kosong dan tidak membawa makna apa-apa. Tapi tahukah anda bagaimana susahnya manusia zaman dahulu untuk berkomunikasi di antara satu sama lain? Di sini saya akan ceritakan bagaimana telekomunikasi berlaku pada zaman purba.

Penghantar Mesej

Gambar di atas menunjukkan Pheidippides, seorang penghantar mesej Yunani Purba. Mengikut lagenda, Pheidippides berlari sejauh 40 kilometer dari Padang Marathon ke bandar Athens untuk mengumumkan kemenangan Athens ke atas tentera Parsi. Pheidippides lantas mati kerana kepenatan, namun kisahnya menjadi inspirasi kepada larian maraton yang kita kenali sekarang.

Pheidippides bukanlah penghantar mesej yang pertama dunia. Sejak manusia mencipta tulisan, mesej yang ditulis di atas kertas,papyrus ataupun tablet batu sudah dihantar sejak Zaman Mesopotamia Purba lagi. Ada rekod mengatakan pada kurun ke-18 SM, Hammurabi, Raja Babylon pernah menghantar orangnya untuk menyampaikan mesej kepada Larsa yang jauhnya lebih dari 100 km.

Namun seperti juga Pheidippides, kebanyakan penghantar mesej ini berlari, ataupun berjalan kaki. Kemudian ianya diperbaiki lagi dengan menaiki kuda bagi membolehkan mesej dihantar lebih cepat. Tetapi, inovasi yang terhebat berlaku apabila satu sistem berganti-ganti diwujudkan dalam satu rangkaian perhubungan.

Sistem berganti-ganti membolehkan mesej dihantar dengan lebih cepat, efisyen dan tidak memenatkan penghantar mesej. Perkara ini diamalkan oleh empayar-empayar besar seperti Empayar Parsi, yang mendirikan stesyen di pelusuk empayarnya. Cyrus pada ketika itu (kurun ke-6 SM) memastikan yang setiap stesyen mempunyai kuda dan pembawa mesej ganti bagi menggantikan pembawa mesej dari ibu kota empayar. Hal ini membolehkan mesej di hantar pada kadar yang lebih cepat, dan beroperasi 24 jam sehari tanpa henti. Tiada lagilah kes dramatik seperti Pheidippides boleh berlaku.

Merpati

Pada mulanya saya kurang percaya pada fakta ini. Penggunaan merpati nampak macam sukar untuk dipercayai. Tapi mengikut sejarah, ia berlaku, seawal kurun ke-30 sebelum masihi lagi.

Di awalnya merpati hanya digunakan sebagai satu bentuk isyarat, petanda bagi sesuatu peristiwa, seperti kedatangan pelawat, ketibaan orang kehormat dan juga mengumumkan kemenangan pertempuran. Kemudian apabila manusia sudah boleh melatih merpati, ianya mula ditugaskan untuk menghantar mesej dari satu tempat ke tempat yang lain. Disebabkan merpati ini terbang di udara, mesej yang dihantar sangat sukar untuk dipintas musuh menjadikan merpati sangat sesuai untuk membawa mesej rahsia.

Mengikut catatan sejarah, merpati digunakan secara meluas sejak dari Zaman Mesir Purba sehinggalah sekarang. Malah merpati merupakan satu medium perhubungan yang digunakan ketika Perang Dunia Pertama oleh Tentera Udara Diraja British. Mengikut rekod terdapat sehingga 20,000 ekor merpati digunakan oleh British untuk menghantar mesej melangkaui medan pertempuran.

Oleh kerana itu, tidak hairanlah jika didapati merpati masih digunakan pada tahun 1981 oleh sekumpulan jurutera Lockheed untuk menghantar negatif lukisan kejuruteraan. Merpati satu haiwan sangat dipercayai untuk menghantar mesej merentas awan.

Menara Api/Isyarat Api

Saya rasa demonstrasi bagaimana isyarat api ini digunakan di zaman silam sudahpun dilihat oleh ramai orang. Eh,lupake? Lah, dalam cerita Lord of the Ring kan ada. Bilamana Peregrin Took (Pippin) menyalakan api di atas menara Minas Tirith, bergantian obor api dinyalakan dari satu unggun api ke unggun yang lain yang terletak berpuluh batu jauhnya di antara satu sama lain.

Sehinggalah ia sampai ke Edoras, dan dilihat oleh Aragorn. Api yang dinyalakan itu memberi petanda yang Gondor sedang diserang. Dan ia memberi isyarat jelas yang Gondor memerlukan bantuan Rohan (The beacons are lit! Gondor calls for aid!).Dah cukup ulasan mengenai filem.

Sepertimana ia dipaparkan dalam filem, seperti itu jugaklah ia berlaku lebih dari 3000 tahun yang lampau. Antara rekod terawal penggunaan isyarat api ataupun menara api boleh didapati melalui epik Homer’s Iliad. Menceritakan tentang kejatuhan bandar Troy, dikatakan bahawa menara api telah dinyalakan di bandar Troy pada ketika itu bagi memberi isyarat tentang kejatuhannya kepada Mycenae yang terletak 600 km jauhnya.

Kisah ini diperincikan lagi oleh Aeschylus melalui skrip teaternya Agamemnon. Sejarawan yang meneliti kedua-dua teks ini berjaya memetakan kedudukan menara-menara ini dan menentukan lokasi sebenar mereka. Melalui penelitian, didapati bahawa terdapat 10 menara api yang dibina dari Troy sehinggalah ke Mycenae. Boleh rujuk di bawah.

Merpati dan juga penghantar mesej mempunyai keupayaan yang terhad. Ia tidak boleh tiba lebih laju berbanding kelajuan yang dikurniakan oleh Tuhan. Oleh itu ia masih dikira sebagai rangkaian perhubungan yang lembab. Lain pula ceritanya dengan isyarat api.

Isyarat api bergantung kepada kelajuan cahaya. Jadi secara asasnya ia lebih laju berbanding penghantar mesej yang lain. Selagi anda boleh nampak api, selagi itu mesej itu boleh disampaikan berganti-ganti dari satu lokasi ke lokasi yang lain.

Tetapi, ia juga mempunyai had. Tidak banyak benda yang boleh disampaikan melalui isyarat api. Bukannya kita boleh membentuk api tu dalam bentuk abjad. Jadi ia juga satu bentuk komunikasi yang primitif. Disebabkan itulah penggunaanya dihadkan pada saat-saat kecemasan.

Selain daripada isyarat api, ada juga rekod menunjukkan kaedah-kaedah kompleks dan canggih yang direka oleh manusia zaman dulu seperti penggunaan cermin, isyarat bendera, isyarat asap, dan banyak lagi. Namun, ia masih lagi terhad pada kemampuan dan aplikasinya.

Penutup

Kisah menara api dari Troy memberi kita satu pengajaran. Yang manusia ini memang dicipta natijahnya ingin berhubung. Tidak ada manusia yang ingin hidup bersendirian sampai mati.Kita adalah spesis yang berkembang melalui perhubungan.

Oleh kerana itulah sejak dari zaman purba lagi, manusia memikirkan berbagai cara untuk berkomunikasi antara sama lain. Kalau jarak dekat melalui kata-kata ataupun penulisan. Kalau jarak jauh menggunakan merpati, penghantar mesej dan isyarat api.

Kesemua ini sebagai bukti yang manusia itu makhluk yang berkelompok.

Rujukan

J., G., & Pehrson, B. (1995). The early history of data networks. Wiley-IEEE Computer Society Pr. (m/s 1-17)

Standage, T. (2013). Writing on the Wall. A&C Black.

Kriwaczek, P. (2014). Babylon. Atlantic Books Ltd.

Karnzes,Dean (2016), “The Real Pheidippides Story” Runner’s World

Charpin, D. (2012). Hammurabi of Babylon. I.B.Tauris. (m/s 131)

Polo, M. (2016). The Description of the World. Hackett Publishing.(m/s 150-151)


Drama-Drama Thriller Dari Korea 200 Tapak Meninggalkan Kita!

20 tahun dulu, formula drama Korea sama macam drama pukul 7 kita. Kahwin paksa, jatuh cinta dalam benci, terus jadi pasangan sehati sejiwa. Tetapi sekarang, Korea meninggalkan kita beratus tapak di hadapan dengan drama-drama Thriller mereka!

Sebelum aku mengulas lebih dalam, sebab kami kat The Patriots ada impian nak lihat naskah Thriller sama power macam drama-drama Korea ni, kami pun lancarkan novel Psikopat Nirwajah. Sebabnya kalau nak buat drama Thriller, kita ada bahan berkualiti! Boleh order: https://shp.ee/47yzq2k

Drama Thriller yang aku rasa power dalam list ni ialah cerita Tunnel. Drama ni bermain dengan siasatan kes jenayah dua zaman yang berbeza. Ceritanya inspektor polis ni tercampak ke masa depan, dan dapati kes pemb.unu.han bersiri yang dia cuba setel 20 tahun masih berleluasa.

Dalam drama ni, korang boleh nampak yang bagaimana kemajuan teknologi forensik sangat-sangat membantu Polis membantera jenayah. Perbezaan dua zaman juga memerlukan gaya siasatan yang berbeza. Dan watak utamanya berjaya adaptasikan perubahan zaman ini!

Tak ketinggalan juga tema-tema seperti kasih sayang seorang suami pada isterinya, kasih sayang seorang ayah pada anaknya, semuanya diadun dengan sangat kemas sampai buatkan kau mungkin menitik air mata. Tak terhad pada kau rasa thrill nak tahu siapa serial k.ill.er dia jer tau.

Atau mungkin korang boleh try cerita bertajuk Signal ni. Masih bermain dengan “time travel”. Tapi konsep kali ni ialah dua orang dari dua zaman cuba selesaikan kes-kes jenayah yang masih belum diselesaikan dalam tempoh tertentu.

Sebuah pasukan yang ditugaskan untuk menyelesaikan kes-kes yang dah ditutup kerana tak dapat diselesaikan kerana kekurangan bukti, berjaya menghubungi inspektor polis yang hidup pada 20 tahun yang lalu ketika kes tersebut masih aktif. Bayangkan betapa thrillnya dua polis dari dua zaman selesaikan kes!

Macam mana dia hubungi? Melalui walki-talkie. Tapi bukan pada semua jangka masa, Biasanya walkie-talkie ajaib ni berfungsi apabila mereka terima kes tertentu. Walkie-talkie ni akan hubungkan mereka pada timeline di mana kes bermula, dan mesti ada kaitan dengan satu polis ni.

Dan kalau korang suka dengan watak Daredevil yang ada pendengaran yang power, mungkin korang suka dengan The Voice. Pasal seorang perempuan ni dia kerja untuk channel 911 emergency Korea.

Dia ada kebolehan ala-ala superhero mampu mendengar sesuatu yang telinga manusia tak mampu dengar. Dia dapat detect bunyi-bunyi tertentu ialah bunyi apa. Bunyi lampu, bunyi ekslator, bunyi kasu tinggi. Sampai satu level, bunyi kereta tertentu pun dia tahu dari jenama apa!

Dan dia pun gunakan kelebihan dia untuk kalahkan dan tumpaskan jenayah diseluruh Korea. Kerana kelebihan dia, dia tubuhkan satu pasukan khas untuk selesaikan jenayah. Dalam masa yang sama, dia nak buru pemb.unu.h bersiri yang bu.nu.h ayah dia merupakan polis juga.

Atau kalau korang jenis peminat drama Thriller Supernatural, mungkin cerita Dark ni pilihan hati korang. Punyalah power cerita Dark ni, Malaysia pun buat versi kita lakonan Kamal Adli dan Siti Saleha. Bolehlah tahan, tapi of course versi Korea lagi power.

Ceritanya tentang seorang gadis yang boleh melihat bayang-bayang hitam ‘grim reaper’ yang nak mencabut nyawa manusia. Dalam erti kata yang lain, Kang Ha Ram (dah nama dia macam tu) boleh tahu bila seseorang tu akan m.ati dan bagaimana orang tu m.ati.

Ada elemen cerita ni yang disturbing, yang ‘mengganggu’… yang aku rasa tak approriate… yang gelap, yang… Black. Apa elemen tu? Elemen bu.nu.h diri! Dari episod 1 sampailah episod 18, ada sahaja elemen bu.nu.h diri yang ditonjolkan.

Ada yang cuba bu.nu.h diri… dan berjaya m.ati.
Ada yang cuba bu.n.uh diri… tapi tak m.ati.
Ada yang nak bu.n.uh diri… tapi tak jadi.
Ada yang nak kena b.un.uh tapi plan bagi nampak macam bu.nu.h diri… nasib baik tak m.ati.
Ada yang memang kena b.un.uh dan bagi nampak macam bu.n.uh diri.

Cerita ni cukup membedah culture s.uici.de ni memang menebal dalam masyarakat Korea Selatan. Penyakit sosial yang dah sebati dan menjadi kebiasaan masyarakat di sini. Sebab apa aku kata begitu?

Sebab kalau dah hampir setiap episod ada elemen b.unu.h diri, itu maknanya cara menamatkan riwayat hidup seperti ini adalah suatu kebiasaan dan ‘diterima’ sebagai norma kehidupan masyarakat di negara itu… how sad!

Dan 4 ini ialah drama thriller power yang korang boleh layan. Dan aku sebenarnya rindukan drama Malaysia, drama Thriller kita sama level. Betapa hampir tiada karya Thriller yang power di Malaysia, sampai kita nak buat drama Thriller kita pun kena cedok dari luar!

Sebab tu macam aku tegaskan, dengan kelahiran novel keempat The Patriots bawah label Mahakarya, kami berharap yang bertambah satu lagi naskah Thriller terbaik dalam industri. Bolehlah penerbit tak payah berlumba-lumba cari karya luar nak adaptasi dah, cari novel-novel kita jer!

Maka berlakulah adegan pemburuan Langsuir ke atas Bayan, dan tersepitnya ialah pasukan polis di tengah-tengah antara kes pemb.unu.han Langsuir dan Bayan. Setakat ni novel ni catat rekod 100 unit terjual dalam 24 jam! Kalau berminat jom ke Shopee: https://shp.ee/47yzq2k


Bom Belon Jepun

Apabila Jepun menyerang Pearl Harbor pada akhir tahun 1941, ia menjadi pencetus kepada keputusan Franklin Delano Roosevelt membawa Amerika Syarikat ke kancah Perang Dunia Kedua (WWII). Namun jika anda sangka serangan Jepun ke atas berakhir dengan Pearl Harbor, salah. Selain Pearl Harbor, WWII turut menjadi saksi kepada taktik perang Jepun paling pelik iaitu menerbangkan belon udara yang dipasang dengan bom menyeberangi Lautan Pasifik dengan tujuan mengebom Amerika Syarikat.

Jika anda rasa ini pelik, hanya perlu lihat rekod sejarah. Apabila armada kapal tentera Mongol tenggelam selepas dibadai ribut taufan semasa dalam perjalanan ke Jepun pada abad ke-13, orang Jepun melihat peristiwa ini sebagai tanda Tuhan melindungi mereka dengan menghantar angin suci atau kamikaze. Dan semasa WWII, pihak tentera melihat Tuhan mereka sekali lagi selepas para saintis menemui aliran udara jet pada ketinggian 30,000 kaki. Hasil dari penemuan ini, mereka merasakan idea menghantar belon udara yang diisi gas hidrogen dan dipasang bom ke Amerika Utara dalam tempoh tiga hingga empat hari sesuatu yang tidak patut dilepaskan. Maka atas sebab itu, pihak Jepun meluluskan operasi yang dipanggil Fu-Go antara November 1944 hingga April 1945.

Belon tersebut dibuat daripada kulit yang ringan tetapi tahan lasak dan kertas yang dibuat daripada kayu mulberi di mana kedua-dua bahan ini dijahit oleh pelajar-pelajar sekolah perempuan yang sama sekali tidak tahu tujuan jahat di sebaliknya. Selepas belon siap dijahit, ia diikat dengan tali berukuran 40 kaki dan dipasang dengan bahan letupan sebanyak 30 paun. Dari situ, bom ini akan diterbangkan dengan harapan ia jatuh di Amerika Utara terutama di kawasan hutan. Sekiranya bom tersebut gugur di situ, mereka berharap ia akan mencetuskan kebakaran hutan sekaligus memaksa pihak pentadbiran mengalihkan sumber mereka untuk menangani kebakaran daripada fokus kepada perang dan mencetuskan panik dalam kalangan orang ramai.

Berdasarkan rekod, 9,000 bom diterbangkan dari Jepun ke Amerika Utara antara November 1944 hingga April 1945. Kebanyakan bom yang dihantar langsung tidak mengenai sasaran kerana sebahagian daripadanya jatuh dalam Lautan Pasifik. Tetapi lebih 300 bom berjaya sampai ke seberang Pasifik dan dikesan terbang di langit bahagian barat Amerika Syarikat dan Kanada dari Holy Cross, Alaska hingga Nogales, Arizona. Ada juga sesetengah belon ini terbang hingga ke sebelah timur seperti Grand Rapids, Michigan. Pada Mac 1945, satu daripada ribuan belon ini terkena kabel pencawang elektrik dan menyebabkan keputusan bekalan elektrik sementara di sebuah loji di Hanford, Washington. Loji ini bertanggungjawab menghasilkan plutonium yang akan digunakan untuk menghasilkan bom atom untuk kempen di Hiroshima dan Nagasaki lima bulan selepas itu.

Tiada insiden kehilangan nyawa membabitkan belon ini tetapi semua itu berakhir pada 5 Mei 1945. Pada hari tersebut, Reverend Archie Mitchell membawa isterinya yang sarat mengandung, Elsie dan lima kanak-kanak dari sekolah gereja untuk berkelah di satu kawasan berhampiran Gunung Gearhart. Tatkala Mitchell sibuk memunggah barang perkelahan, isterinya menemani kanak-kanak yang mengikuti perkelahan tersebut meneroka kawasan sekitar. Apabila seorang kanak-kanak perempuan bernama Joan Patzke menjumpai satu bahan kanvas putih mencurigakan, dia memanggil mereka semua untuk melihat apa yang ditemuinya. Elsie memanggil Mitchell tatkala kumpulan itu melihat bahan mencurigakan itu. Salah seorang daripada mereka cuba menyentuhnya dan Mitchell menjerit melarang mereka menyentuhnya tetapi sudah terlambat. Satu letupan besar menggegarkan kawasan tersebut dan membunuh tujuh orang termasuk Elsie dan kandungan mereka. Apabila pihak tentera Amerika datang untuk menyiasat, mereka tahu bahawa objek tersebut ialah bom belon yang dihantar pihak Jepun untuk menyerang Amerika Utara.

Insiden tersebut ialah satu-satunya insiden bom belon yang mengorbankan nyawa manusia. Namun berita tersebut tetap dirahsiakan dan atas sebab yang baik. Pentadbiran Roosevelt pasti tidak mahu warga Amerika panik dan enggan memberi sebarang kelebihan kepada pihak musuh dalam memastikan bom belon mereka mengenai sasaran. Walaupun kebanyakan warga Bly, Oregon tahu akan cerita sebenar, mereka terpaksa mendiamkan diri selepas diarahkan pihak tentera dan insiden tersebut dilaporkan sebagai satu letupan yang tidak diketahui puncanya. Pada akhir bulan Mei, barulah pihak tentera mendedahkan punca sebenar letupan dan meminta orang awam segera melaporkan kepada pihak berkuasa sekiranya menjumpai objek-objek pelik ini. Namun ia dianggap terlewat bagi mangsa-mangsa di Oregon. Dan selepas 70 tahun, bom-bom ini berterusan mendatangkan ancaman terutama di kawasan pedalaman di sebelah barat. Pada tahun 2015, dua pembalak menemui saki-baki bom belon di Lumby, British Columbia. Bom tersebut kemudian diletupkan dengan letupan terkawal.

Akhrnya, pihak Jepun mengambil keputusan membatalkan operasi tersebut selepas mendapati kebanyakan bom mereka sama sekali tidak mengenai sasaran. Aliran udara jet yang mahu digunakan sebagai cara mengangkut bom hanya berkesan pada musim sejuk. Jika ia berkesan sekalipun, keadaan cuaca bersalji dan lembap pasti akan memadamkan cubaan kebakaran yang tercetus akibat bom ini. Berdasarkan rekod, Elsie Mitchell dan enam lagi mangsa merupakan satu-satunya insiden yang mengorbankan nyawa akibat tindakan musuh di tanah besar Amerika semasa WWII. Walau bagaimanapun, bom ini memberi kita peluang mengintai masa hadapan peperangan. Penulis buku ‘Fu-Go: The Curious History of Japan’s Balloon Bomb Attack on America’, Ross Coen menyifatkan bom-bom ini pelopor kepada peluru berpandu antara benua (ICBM). Sesetengah turut berpandangan taktik rahsia dan senyap yang digunakan dalam belon ini turut dianggap sebagai dron pertama dalam WWII.

SUMBER

Klein, Christopher (2001). History.com. Attack of Japan’s Killer WWII Balloons, 70 Years Ago. http://www.history.com/news/attack-of-japans-killer-wwii-balloons-70-years-ago


Aktiviti Manusia Telah Membahayakan Spesis Yang Hampir Pupus

Suku
daripada spesis vertebrata yang diancam dipengaruhi oleh ancaman manusia yang
mengancam 90% habitat mereka. Menurut James Allan dari University of Queensland, spesis-spesis ini akan merosot dan pupus
hasil daripada gangguan habitat mereka sekiranya tindakan tidak diambil.

Pasukan
James Allan telah memetakan 5457 habitat haiwan yang terancam dalam kalangan
burung, mamalia dan amfibia di seluruh dunia. Mereka membahagikan planet kepada
30 grid berkotak dan menentukan jumlah aktiviti manusia dalam setiap kotak
tersebut seperti penanaman, pembinaan, pencahayaan malam, pemburuan, jalan raya
dan jalan kereta api. Kemudian, analisis dibuat berdasarkan sensitiviti setiap
spesis terhadap aktiviti-aktiviti ini.

Aktiviti-aktiviti
manusia ini memberikan impak sebanyak 84% permukaan Bumi dan secara purata 38% spesis
terancam yang terkesan. Mamalia paling terkesan dengan 53% purata untuk setiap
spesis dalam kumpulan tersebut. 1/3 daripada semua spesis tidak terjejas dengan
ancaman ini.

Penemuan
ini tidak mengambil kira penyakit tersebar yang mudah memberikan kesan kepada
populasi amfibia atau pemanasan sejagat yang memberikan kesan kepada seluruh
spesis taksanomi. 5 buah negara teratas yang terjejas dengan aktiviti manusia
adalah negara-negara di Asia Tenggara termasuk Malaysia, Brunei dan Singapura.
Secara purata, sebanyak 120.3 spesis yang terjejas dalam setiap kotak grid di negara-negara
ini dan purata global adalah sebanyak 15.6 spesis.

RUJUKAN:


Kemenangan Erdogan Post-Kemalism

“Masjid ialah kubu kita,
Menara azan pisau kita,
Kubah itu topi perang,
Mukmin ialah pejuang.”

(Recep Tayyip Erdogan)

“Kuasa yang dimiliki Erdogan sekarang menyerupai seorang sultan,” komen Ustaz Abdullah. Begitulah temubual sejurus pilihanraya Turki 2018 oleh Mehmet Izudin Gul. Live fb anjuran Jejak Europe itu menyimpulkan konklusi positif. Masa depan Islam lebih cerah. Sekaligus meresahkan kuasa Eropah.

Imam masjid itu meluahkan, antara faktor rakyat memilih The Justice and Development Party/Adalet ve Kalkınma Partisi (AKP) ialah anti-sekular. Penindasan undang-undang ke atas Islam telah meredam dendam di dada kaum muslimin Turki. Kuasa memilih di tangan rakyat. Ia diterjemah dengan memangkah parti pro-Islam. Erdogan telah mengotakan janjinya. Inspirasi roh 600 tahun Khilafah Uthmaniah memayungi ummah telah kembali. Semangat kebangkitan kedua dilaungkan. Segelintir rakyat Turki sampai memanggilnya ‘Sultan Erdogan’.

Bangsa yang membaca sejarah ialah bangsa yang budayanya tak bisa dijajah.

Patung gangsa Mustafa Kemal Ataturk’s di kota Rize telah dialihkan pada 2016. Kota ini tempat kelahiran Erdogan. Digantikan dengan monumen 15 orang yang terkorban pada coup julai. Simbolik pemansuhan sekularisme & kemalisme. Sekaligus kebangkitan Turki Uthmaniah dan Umat Islam.

“Erdogan ialah ataturk (bapa turki) yang benci kepada ataturk (mustafa kemal),” kata Soner Cagaptay, penulis buku The New Sultan. Dengan strategi ‘top-down’, identiti Turki dikembalikan kepada tradisinya yang gemilang iaitu kesultanan Uthmaniah. Sedikit demi sedikit penghayatan Islam dihidupkan. Islam pasti menang pada akhirnya. Tinggal soal cepat atau lambat sahaja.

Kemenangan AKP dalam pilihanraya 2018 telah menguatkan executive power Erdogan sebagai presiden Turki. Kuasa lebih besar dalam kehakiman membolehkan rombakan kerajaan terlaksana lebih efisien. Proses menanggalkan saki baki sekularisme dalam perlembagaan & kakitangan kerajaan di Turki lebih pantas. Islamisasi menjadi lagi cepat. Halangan sekularis semakin lemah. Kuasa autoriti Erdogan kini semakin tinggi. Sampai dikatakan menyerupai seorang sultan. Inilah yang rakyat Turki inginkan. Seorang ‘strongman’ bayangan sultan uthmaniah.

Erdogan dipilih sebagai presiden pada bulan Ogos 2014 selepas lebih daripada sedekad sebagai perdana menteri, dalam pemilihan langsung pertama untuk ketua Turki.

Rakyat republik Turki serik merasa peritnya hidup ditindas sekularisme.

Mustafa Kemal Attaturk menafikan hak pemakaian tudung, melarang azan dalam bahasa arab, menutup sekolah agama dan menggugurkan pengajian agama dan arab dari kurikulum pendidikan. Seorang bilal ditembak mati semata-mata akibat melaungkan azan dalam bahasa arab. Projek pembodohan dipaksakan pihak sekularis. Fahaman kemalisme sungguh sampah.

Pada 1937, autoriti agama seperti imam dan syeikh tidak diiktiraf. Akta 677 bertanggungjawab menutup zawiyah-zawiyah & tekke sufi. Setiap sultan agung Uthmaniah ialah murid Tarekat. Tetapi akibat kebodohan sekularis, mereka memastikan sesiapa saja yang mengamalkan Tarekat boleh dipenjara 3 bulan dan didenda 50 lira. Sesiapa saja yang bertaraf syeikh, sanggup dipenjarakan 6 bulan dan didenda 500 lira.

Pada 1980, tudung dilarang pakai. Ia dipandang sebagai simbol agama. Ironik. Kata bebas, tetapi menindas. Muslimah yang mahu berhijab dinafikan hak. Terbuktilah sekularisme ialah musuh Islam.  Larangan ini berkuatkuasa di universiti, sekolah dan sektor awam. Sebahagian muslimah lebih sanggup belajar di luar negara demi mempertahankan maruahnya. Pada 1998, Hayrunnisa Gul membawa tuntutan berhijab kepada Organisasi Hak Kebebasan Manusia Eropah (ECHR). Malangnya ia tidak diendahkan.

Sehinggalah November 2005, AKP bertegas kepada ECHR bahawa hak berhijab bukan di tangan mereka. Hak berhijab di tangan ulama’. Sarjana Islam lebih berhak menentukan hukum berbanding orang lain. Hijab dibenarkan semula oleh kerajaan Turki di sekolah pada 2014. Ada antara penduduk yang mengajar sendiri anak di rumah selama mana undang-undang drakonian itu berkuatkuasa.

Atas jasa Islamis yang terus melawan meski di era kemalisme tegar, sekolah agama diperkenalkan semula pada 1940. Pada 1960, kesedaran masyarakat terhadap agama semakin berputik.

“Demokrasi seperti trem. Anda menaikinya ke destinasi, kemudian anda turun,” ujar Erdogan.

Demokrasi ialah alat. Islam ialah tujuan.
Bila sampai matlamat, kenderaan ditinggalkan.

Menteri Avci berkata, Erdogan mempunyai visi besar menjelang ulangtahun 100 tahun tertubuhnya Republik Turki pada 2023. Bersamaan tempoh jatuhnya khilafah Uthmaniah yang sejarahnya sekian lama dipadam oleh sekularis.

Beribu masjid dibina sejak 2002 termasuklah di dalam pusat pentadbiran presiden, hasil kemenangan AKP. Pendaftaran pelajar ke Sekolah Agama Imam Hatip naik kepada 1.1 juta, daripada 71,000 sebelumnya. Erdogan sendiri adalah bekas pelajar sekolah sebegitu. Kepesatan pembangunan semula Islam amat mengkagumkan. Begitu kontra dibandingkan dengan zaman Mustafa Kemal Attaturk yang membenci agama.

Recep Tayyip Erdogan dicabar oleh Muharrem Ince, dari Republican People’s Party/Cumhuriyet Halk Partisi (CHP). Parti sosial-demokratik berfahaman kemalisme ini telah banyak membinasakan tradisi Islam.  Warisan khilafah Uthmaniah dilupuskan oleh gerakan sekular ini. Mereka bertanggungjawab atas segala kerosakan pada agama sejak dikuburkan Ottoman Empire.

Pada 2017, Erdogan telah mengeluarkan teori Evolusi Darwin daripada kurikulum sekolah di Turki. “Di sekolah, mereka mengajarkan yang manusia berasal daripada beruk. Ini salah,” kata Suat Keceli. “Saya menyokong langkah kerajaan memadam kurikulum itu daripada sekolah. Teori ini kerja syaitan.” Kini, kurikulum tersebut diganti dengan pengetahuan syariat Islam yang lebih bermanfaat.

16 tahun di bawah pemerintahan AKP, Islamisasi bertahap-tahap tercapai. Cukai minumam keras dan rokok dinaikkan. Pengajian agama digalakkan besar-besaran. Akhlak islami ditekankan kepada semua rakyat. 17,000 masjid baru dibina oleh kerajaan Turki. Pada 2016 di Istanbul, sebuah masjid dengan 150,000 kaki persegi didirikan di atas bukit.

Pada 2017, kurikulum biografi tokoh-tokoh sekular Republik Turki dihapuskan. Ini perkembangan sihat supaya pemikiran generasi tidak dirosakkan. Subjek tentang khilafah Uthmaniah, Bahasa Arab dan al-Quran diajarkan secara meluas. Usaha ini sebagai perlawanan ideologi terhadap kemalisme. Hari demi hari, Mustafa Kemal Attaturk semakin kalah. Ideologi sang pengkhianat kian dipinggirkan.

Pada 2014, seramai 40,000 pelajar menyertai Sekolah Agama Imam Hatip.

Dimaktubkan pada 1924, perkara Perlembagaan Republik Turki bahawa ‘Islam agama rasmi’. Tetapi, ia dimansuhkan parlimen pada 1928. Pada 1937, sekularisme (“laiklik”) dijadikan konsep teras perlembagaan. Sejak 1961 hingga 1982, perlembagaan bersifat sekular. Sejak 1937, perlembagaan Turki cenderung kepada sekularisme. Bermula tahun 1982, berlaku perubahan perlembagaan. Pindaan demi pindaan dilaksanakan. Setelah sekian kali dipinda, seorang penganalisa berpendapat bahawa kini ia bersifat dekat kepada syariat, komen Kahraman.

Pada 2016, speaker APK mengusulkan agar syariat Islam diaplikasikan. Sudah tiba masa negara ini bangkit daripada kegagalan sekularisme. Biar fajar baru menyingsing. Hari kebesaran Islam dijadikan cuti umum dan perayaan negara.

Ahlul Sunnah wal Jamaah dijadikan aqidah rasmi negara.
Mazhab Hanafi digunapakai dalam fiqh syariat.
Tasawuf sufi berpandukan tarekat menyuluh akhlak & suluk.

“Tayyip (Erdogan) menyatukan nilai penting iaitu tradisi, budaya, dan kerohanian. Apa salahnya? Apabila dimanfaatkan secara bijak, kerohanian dan budaya tradisi begitu penting,” kata Sakıp Sabancı, seorang usahawan Turki.

Apa yang akan berubah dalam perlembagaan 18-artikel baru?

Ia menggantikan dokumen pada tahun 1982 selepas rampasan kuasa tentera 1980.  Berakhirnya sistem pemerintahan parlimen Turki, di mana parti yang memenangi badan perundangan juga membentuk kerajaan. Kali ini, pengundi diminta mengambil bahagian dalam dua undi. Untuk parlimen dan untuk presiden yang akan mengambil alih kuasa yang dahulunya dipegang oleh perdana menteri.

Analisa politik meramalkan Presiden Erdogan mampu berkuasa hingga 2029 hasil perubahan ini.

“Jikalau dunia ditadbir satu kerajaan, maka Istanbul ialah ibu negara,” (Napoleon Banoparte).

Rujukan:


Budak Budak Kerja 12 jam Sehari Semasa Revolusi Industri Pertama!

Impak paling besar Revolusi Industri Pertama ialah dia bantu hapuskan sistem perhambaan, jadi kiranya benda ni bagus lah. Yang tak bagusnya, perhambaan jenis baru pulak muncul.

Masa zaman Revolusi Industri Pertama, semua orang dari latarbelakang kelas rendah perlu bekerja di kilang selama 12 jam selama 6 hari seminggu. KWSP, union apa semua tu takde pun. Nak claim elaun apa pun takde. Gaji lelaki dan perempuan pun lain lain. Ni lah realiti zaman IR 1 dulu. Tapi yang lagi teruk ialah, budak budak pun kena jadi hamba kapitalis ni jugak. Kerja 12 jam 6 hari seminggu dekat tempat yang bahaya dan teruk, dan gaji dibayar 80% lagi rendah berbanding pekerja lelaki.

Contoh gambar budak dalam terowong kecil ni. Budak budak berumur 5 tahun akan masuk ke dalam terowong kecil ni untuk tarik batu arang dari satu tempat ke tempat lain. Kapitalis ni suka ambik budak budak kerja sebab budak budak ni tak melawan bila kena buli dengan kapitalis suruh buat kerja lebih. Jadi tak pelik kalau budak budak ni kena bayar gaji lewat ke, tak kena bayar langusng ke dan sebagainya. Tapi ada je kapitalis yang baik macam Samuel Greg dan Robert Owen. Diorang bina penempatan pekerja diorang, anak anak pekerja kena masuk sekolah percuma diorang dan sebagainya. Robert Owen ni dikenali sebagai pengasas gerakan sosialisme sekarang.

Cuma lepas lepas tu orang mula protes. Jurnalis akhbar, ahli parlimen, dan juga penulis buku terkenal macam Charles Dickens mula bising pasal perhambaan kanak kanak. Sepatutnya budak budak ni pergi la belajar ke apa ke, jangan heret diorang masuk alam dewasa. Jadi parlimen pun mula masukkan usul hak pekerja. Misalnya, kanak kanak tak boleh kerja dan wajib belajar dekat sekolah, pekerja dah tak boleh kerja lebih 12 jam dan sebagainya. Barulah lepas lepas tu union apa bagai semua tu wujud.